[{"text_idx": "#000001", "text": "La Internacia Tago de Neperforto celas antau\u0306enigi la principon de neperforto kiel vojon al kulturo de paco, toleremo kaj interkomprenig\u0302o. Neperforta konduto ligig\u0302as al respekto pri la homaj rajtoj, al akcepto de fundamentaj liberecoj, al demokratio kaj al evoluigo por c\u0302iuj."}, {"text_idx": "#000002", "text": "Unuig\u0302intaj Nacioj (UN) kunigas s\u0302tatojn, kiuj tamen estas komunumoj de homoj. La ideo de neperforto bazig\u0302as sur la fakto, ke agado de registaro, por ke g\u0302i ne estu perforta, bezonas konsenton kaj kunlaboron de la popolo. La membraj s\u0302tatoj akceptis la C\u0302arton de UN, la Universalan Deklaracion de Homaj Rajtoj kaj aliajn internaciajn interkonsentojn por la konstruado de pacaj socioj."}, {"text_idx": "#000003", "text": "Pro tio, kadre de tiu internacia tago UEA alvokas al tutmonda observo al la homaj rajtoj, al la rajto je libereco de opinio kaj esprimado, al la rajto de pacema asociig\u0302o kaj al la rajto partopreni la regadon de sia lando. Tiuj rajtoj estas iloj per kiuj la landoj farig\u0302as veraj komunumoj en kiuj c\u0302iuj, malgrau\u0306 diverseco kaj diferencoj, estas liberaj kaj egalaj \u2013 kaj socie kunlaboras."}, {"text_idx": "#000004", "text": "Nehazarde tiu tago estis elektita por koincidi kun la naskig\u0302tago de Mahatma Gandhi, la 2-a de oktobro. La agado de tiu monde agnoskita gvidanto difinis neperforton kiel politikan agon por serc\u0302o de sociaj s\u0302ang\u0302oj sen malrespekti la plej altajn rajtojn al vivo, libereco kaj sekureco. G\u0302i estas vojo al socia inkluzivado kaj justeco."}, {"text_idx": "#000005", "text": "UEA pledas, ke c\u0302iuj civiluloj en la mondo povu postuli c\u0302e siaj registaroj, ke ili plenumu la interkonsentojn akceptitajn. UEA ankau\u0306 instigas, ke c\u0302iuj individuoj en siaj c\u0302iutagaj vivoj kulturu neperfortan konduton. Kiel parolantoj de la internacia lingvo Esperanto ni celas al edukado kaj publika konscio pri neperforto, c\u0302ar neperfortan konduton oni lernas per pozitiva kunvivado kaj kunlaboro, per malferma interkonatig\u0302o kaj senbara renkontig\u0302o. Per Esperanto ni faciligas rilatojn inter homoj por pluraj celoj, de paco al civitaneco, de edukado al scienco, de ekologio al solidareco."}, {"text_idx": "#000006", "text": "Ni antau\u0306enigas lingvan justecon, por ke parolantoj de c\u0302iuj lingvoj rajtu pace grupig\u0302i kaj trovu internacian subtenon por firme esprimi sin pri tio, kion ili volas kaj kion ili atendas de siaj registaroj, kaj kian socion ili deziras. Per Esperanto ni proponas ponton inter la lingvoj por kreskigi komprenon kaj estimon inter c\u0302iuj homoj."}, {"text_idx": "#000007", "text": "Homoj venas unuaj. Tio estas la vojo al pli bona mondo por c\u0302iuj, en kiu ni povu trovi solvojn al la multaj problemoj kiuj afliktas nian planedon."}, {"text_idx": "#000008", "text": "Unu penso pri \u201cMesag\u0302o de UEA okaze de la Internacia Tago de Neperforto, 2 oktobro 2022\u201d"}, {"text_idx": "#000019", "text": "Subtenu UEA per membrig\u0302o: /alighoj/alighilo"}, {"text_idx": "#000020", "text": "Alig\u0302i al 1.212 aliaj abonantoj"}, {"text_idx": "#000022", "text": "Subtenu UEA per membrig\u0302o: "}]